Trónok harca: 950 órányi anyag készült Az utolsó őrséghez - A rendezőnő be is parázott a szivárgás veszélyétől Trónok harca - 8. évad
Publikálva 2019. június 4. 11.30
Az HBO a a kamuforgatásoktól kezdve a drónölőkig mindent bevetett azért, hogy ne szivárogjanak ki a Trónok harca utolsó évadának eseményei, mégis megengedték egy stábon kívüli személynek, hogy közelről kövesse végig a hat epizód elkészülését. A brit Jeanie Finlay a nyolcadik évad forgatásával párhuzamosan készítette a saját dokumentumfilmjét, a Trónok harca: Az utolsó őrséget, ami a finálé után egy héttel debütált, és megható lezárása lett a sorozatnak. A rendező a Variety-nek adott interjújában beszélt a forgatás körülményeiről.
"Szinte korlátlan hozzáférést kaptam. Az volt a legnagyobb félelmem, hogy valami kiszivárog majd tőlem vagy a csapatomtól. A dokumentumfilm is titok volt. Meglepetésnek szánták a bemutatóját. Szóval senkinek nem mondtam el semmit arról, amit két éven keresztül csináltam. Nagyon nehéz volt titokban tartani. Először nagyon furcsa volt, de aztán már megkönnyebbülést jelentett, mert nyomás és rajongói elvárások nélkül csinálhattam meg. Tudtam rendesen a munkára koncentrálni. Ez nagy luxus volt, hiszen a rajongótábor hatalmas és nagyon lelkes" - mesélte Finlay, aki 950 órányi anyagot forgatott a 14 hónap alatt, és ezt kellett két órába sűrítenie.
Bár Finlay elsősorban nem a sorozat sztárjait követte nyomon, hanem az általában kevés figyelmet kapó stábtagokat a statisztáktól a sminkeseken át a büfésig, még az olvasópróbára is beengedték. A dokumentumfilm egyik legerősebb jelenete is innen származik, amikor láthatjuk a Havas Jont alakító Kit Haringtont szembesülni Dany halálának körülményeivel. Finlay alkotásának további könnyfakasztó pillanatai a forgatás végéhez köthetők (például amikor Emilia Clarke utoljára veszi fel a parókáját, vagy Harington leforgatja az utolsó jelenetét), és az interjúban a rendezőnő azt is elmondta, hogy mennyire megterhelő volt az elnyújtott búcsú: "Ez nem olyan, mint az iskola vége, hogy mindenki összegyűlik, aztán továbbáll. Ez egy szomorú, hosszú búcsúzás, ami kimerítő volt érzelmileg, mert a forgatási beosztás miatt két hónapon keresztül távoztak az emberek."
A Trónok harca: Az utolsó őrséget megtaláljátok az HBO GO kínálatában.